Document ID: 31999R0728

ΚΑΝΟΝΙΣΜΟΣ (ΕΚ) αριθ. 728/1999 ΤΗΣ ΕΠΙΤΡΟΠΗΣ
της 7ης Απριλίου 1999
για την πρόβλεψη, δυνάμει του άρθρου 7 παράγραφος 3 του κανονισμού (ΕΟΚ) αριθ. 2847/93 του Συμβουλίου, προθεσμίας κοινοποίησης για τα κοινοτικά αλιευτικά σκάφη που ασκούν αλιευτικές δραστηριότητες στη Βαλτική Θάλασσα, στο Skagerrak και το Kattegat
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2845/93 του Συμβουλίου, της 12ης Οκτωβρίου 1993, για τη θέσπιση συστήματος ελέγχου που εφαρμόζεται στην κοινή αλιευτική πολιτική(1), όπως τροποποιήθηκε τελευταία από τον κανονισμό (ΕΚ) αριθ. 2846/98(2), και ιδίως το άρθρο 7 παράγραφος 3,
Εκτιμώντας:
ότι, δυνάμει του άρθρου 7 παράγραφος 1 του κανονισμού (ΕΟΚ) αριθ. 2847/93, ο πλοίαρχος κοινοτικού αλιευτικού σκάφους, ο οποίος επιθυμεί να χρησιμοποιήσει τόπους εκφόρτωσης που βρίσκονται σε κράτος μέλος διαφορετικό από εκείνο του κράτους σημαίας, πρέπει, ελλείψει συστήματος καθορισμένων λιμένων που να έχει θεσπισθεί από το εν λόγω κράτος μέλος, να κοινοποιεί, τέσσερις ώρες τουλάχιστον εκ των προτέρων, στις αρμόδιες αρχές του εν λόγω κράτους μέλους, τον τόπο ή τους τόπους εκφόρτωσης και την προβλεπόμενη ώρα άφιξης, καθώς και τις ποσότητες κάθε είδους που πρόκειται να εκφορτωθεί·
ότι το άρθρο 7 παράγραφος 3 του εν λόγω κανονισμού παρέχει στην Επιτροπή τη δυνατότητα να προβλέψει άλλη προθεσμία κοινοποίησης, λαμβάνοντας υπόψη, μεταξύ άλλων, την απόσταση μεταξύ των τόπων αλιείας, των τόπων εκφόρτωσης και των λιμένων στους οποίους τα εν λόγω σκάφη είναι νηολογημένα ή καταχωρημένα·
ότι η απόσταση μεταξύ των τόπων αλιείας, των σχετικών τόπων εκφόρτωσης και των λιμένων στους οποίους τα εν λόγω σκάφη είναι νηολογημένα ή καταχωρημένα, δικαιολογεί συντομότερη προθεσμία κοινοποίησης για τα κοινοτικά αλιευτικά σκάφη που ασκούν αλιευτικές δραστηριότητες στη Βαλτική Θάλασσα, καθώς και στο Skagerrak και το Kattegat, και τα οποία επιθυμούν να εκφορτώσουν τα αλιεύματα στους λιμένες ορισμένων κρατών μελών·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης αλιείας και υδατοκαλλιέργειας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση του άρθρου 7 παράγραφος 1 του κανονισμού (ΕΟΚ) αριθ. 2847/93 του Συμβουλίου, η προθεσμία κοινοποίησης για τον πλοίαρχο κοινοτικού αλιευτικού σκάφους, ο οποίος ασκεί αλιευτικές δραστηριότητες στη Βαλτική Θάλασσα, καθώς και στο Skagerrak και το Kattegat, και ο οποίος επιθυμεί να χρησιμοποιήσει τόπους εκφόρτωσης που βρίσκονται στη Δανία, Γερμανία, Σουηδία ή Φινλανδία, ανέρχεται τουλάχιστον σε δύο ώρες.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 1999.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Απριλίου 1999.

Labels: 20
6